ועדת הפנים ואיכות הסביבה, כנסת 18, פרוטוקול מספר 335, 2011-02-15 11:30

דוד אזולאי: צהריים טובים לכולם.

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר היום תקנות התכנון והבנייה (שכרו של שמאי מכריע ושמאי מייעץ) (הוראת שעה) (תיקון), תשע"א-2011.

דוד אזולאי: נתבקשנו על-ידי שר המשפטים לאשר את התקנות האלה.

דוד אזולאי: למעשה, זאת הפעם השלישית שאנחנו מטפלים בנושא הזה.

דוד אזולאי: פעם אחת הגדלנו את מספר השמאים, פעם שנייה את שכר השמאים, ובפעם הראשונה זה היה בכלל נושא של שמאי מכריע שזה היה בזמנו של קודמי בתפקיד.

דוד אזולאי: עורכת הדין יוליס, תציגי, בבקשה, את הנושא.

כרמית יוליס: אני אפתח ואגיד שהשמאים המכריעים שבהם אנחנו דנים זה סוג של מוסד שהוקם לראשונה באותו תיקון 84 לחוק התכנון והבנייה.

כרמית יוליס: הם הגורם היחיד המוסמך לאור הוראות החוק לדון ולהכריע במחלוקות שנוגעות להיטלי השבחה ולתביעות לפיצויים.

כרמית יוליס: כשהותקנו התקנות לראשונה זה היה התנאי לכניסה לתוקף של החוק.

כרמית יוליס: תקרת השכר לרבעון הייתה 300 אלף שקל, ולאחר מכן באוגוסט 2010 הכנסנו בקשה לתקן את התקנות באופן שביקשנו להגדיל את שכר הטרחה לרבעון ל-420 אלף שקל, כשהמטרה הייתה לאפשר העסקת כוח אדם מקצועי נוסף.

כרמית יוליס: בהמלצת הוועדה כתבנו גם תנאי שהשכר יגדל רק לאותם שמאים מכריעים שאכן מעסיקים את כוח האדם המקצועי הנוסף, ובנוסף, כמו שאדוני הזכיר, באוגוסט 2010 גם הייתה הפחתה מסוימת בשכר הטרחה לכל תיק.

כרמית יוליס: מה שאנחנו מבקשים לעשות בתקנות שמגיעות עכשיו לדיון זה להפחית את השכר של השמאים המכריעים באמצעות שינוי התוספת, כלומר שבכל תיק שמגיע להכרעתם שכר הטרחה יהיה נמוך יותר, אבל אנחנו לא פוגעים בתקרת השכר ברבעון.

כרמית יוליס: כלומר אם יש קביעה בתקנות שאומרת ששכרו של שמאי מכריע לא יעלה על 420 אלף שקל ברבעון אם הוא מעסיק כוח אדם מקצועי נוסף – בהוראה הזאת אנחנו לא פוגעים.

דוד אזולאי: הוא יקבל יותר תיקים?

כרמית יוליס: לא, אדוני, אנחנו לא סבורים שהוא יקבל יותר תיקים.

דוד אזולאי: למה?

דוד אזולאי: עבור אותו שכר הוא יקבל יותר תיקים.

ארז ארז כהן: כתוב בדברי ההסבר שהוא יקבל יותר תיקים.

כרמית יוליס: כמו שהבטחנו לוועדה בתחילת הדרך, מדי תקופה אנחנו באמת עושים סוג מסוים של חשבון נפש ובודקים את הנתונים הסטטיסטיים שיש לנו, מהי הכמות הממוצעת של התיקים שמקבלים השמאים המכריעים, מה השכר הממוצע לתיק.

כרמית יוליס: המציאות מראה בבירור שההליך הזה נהיה הרבה יותר יעיל לעומת מה שהוא היה בתחילת הדרך.

כרמית יוליס: זאת הייתה מטרת התיקון של אוגוסט 2010 – לאפשר לאותם שמאים לעשות יותר תיקים בפרק זמן נתון.

כרמית יוליס: המציאות מראה שהתחזית הזאת אכן התממשה, והם מצליחים לעמוד בנטל בצורה הרבה יותר טובה.

כרמית יוליס: לכן אנחנו סבורים שאם ההתייעלות הזאת קרתה אין שום סיבה שהציבור הרחב לא ייהנה ממנה.

כרמית יוליס: הציבור הרחב הוא זה שנושא בשכרם של השמאים.

כרמית יוליס: מעבר לזה, אני אציין שהנחת המוצא שליוותה אותנו כל הזמן הייתה שאנחנו בסופו של דבר מצפים לכך ששמאי מכריע יקבל שכר שדומה לזה של שופט מחוזי.

כרמית יוליס: אמרנו את זה בכל מקום, גם בוועדה הזאת כמה וכמה פעמים.

כרמית יוליס: המציאות מראה שאף על פי שהם יכולים לספוג קיבולת מסוימת שאנחנו לא מתכוונים להגדיל אותה, השכר שלהם נהיה גבוה יותר.

כרמית יוליס: לכן אנחנו מוצאים לנכון לבקש מהוועדה לאשר את הפחתת השכר הזאת באופן שייטיב עם הציבור כולו לאור העובדה שההליך מאוד התייעל.

כרמית יוליס: אין כוונה שהם יעשו יותר תיקים באותו פרק זמן, אלא עבור אותו מספר תיקים שהם מקבלים היום – שלפי הממוצע שלנו עומד שישה תיקים בחודש - -

דוד אזולאי: אם המחירים ירדו, השכר ירד על כל תיק.

דוד אזולאי: אני רואה פה את הטבלה – ככל שהסכום יותר גבוה, השכר הוא נמוך יותר.

דוד אזולאי: זה מה שכרגע מבקשים.

דוד אזולאי: השאלה אם התוצאה לא תהיה שאותו שמאי יקבל יותר תיקים בשביל לעשות את אותה עבודה?

דוד אזולאי: שנית, האם יש לכם נתונים כמה זמן לוקח עד שתיק כזה מסתיים?

דוד אזולאי: אחת המטרות היא לזרז את הנושא של הבוררות.

דוד אזולאי: השאלה אם יש בעניין הזה שיפור וייעול.

כרמית יוליס: לקראת הדיון הזה אספנו את הנתונים שיש לנו משני הרבעונים האחרונים של שנת 2010 וראינו שממוצע התיקים לכל שמאי עמד על שמונה עשר תיקים ברבעון, כלומר שישה תיקים בממוצע בחודש.

כרמית יוליס: כמו שאמרתי, הנתון הזה דווקא לא גדל, ולכן אנחנו לא סבורים שמכל שמאי נבקש לעמוד בנטל כבד יותר של תיקים – אנחנו צופים שככל שמספר התיקים ימשיך להיות פחות או יותר מה שהוא היה בחצי השנה האחרונה של 2010 כל שמאי מכריע יצטרך לטפל בכמות של התיקים שהוא מקבל עכשיו.

כרמית יוליס: השינוי היחיד יהיה בנוגע לשכר הטרחה.

כרמית יוליס: בעניין יעילות ההליך – גם בהקשר הזה עשינו עבודה מכינה לפני הדיון הזה.

כרמית יוליס: לפי תקנות סדרי הדין של שמאי מכריע, יש לוח זמנים מאוד ברור, מתי הנישום צריך להגיש את המסמכים שלו, מתי המשיבה, כמה ימים יש עד לקיום דיון, ומה פרק הזמן המקסימלי שיכול לעבור מקיום דיון ועד לקבלת החלטה.

כרמית יוליס: כשעדכנו את התקנות האלה אף אחד לא היה בטוח שמישהו באמת יוכל לעמוד בהם.

כרמית יוליס: התקנות האלה נותנות 156 ימים מהודעת המינוי עד לקבלת החלטה בתיק, ובאופן מדהים זה בדיוק הנתון שיצא לנו ביחס לכל אותם תיקים שהסתיימו בשנת 2010.

כרמית יוליס: ממוצע הטיפול בתיקים האלה היה בדיוק 156 ימים.

כרמית יוליס: אני לא חושבת שיש עוד איזושהי ערכאה מעין שיפוטית שמצליחה לקבל החלטות בפרק זמן כל כך קצר.

כרמית יוליס: מעבר לזה, אני רוצה לציין שהיום אני מטפלת בעתירה של נישום שהתנהל מול ועדה מקומית לפני התיקון.

כרמית יוליס: הוא ביקש מאתנו למנות לו שמאי מכריע אף על פי שהוראות הדין לא חלות עליו.

כרמית יוליס: כיוון שהוא מאמין ובטוח באמינות של המוסד הזה, ביעילות שלו ובמקצועיות שלו הוא ביקש מיושב ראש מועצת שמאי המקרקעין למנות לו שמאי מכריע בתיק.

כרמית יוליס: הוועדה המקומית מסיבותיה שלה התנגדה מאוד.

כרמית יוליס: האדם הזה אמר, תראו כמה זמן מורחים אותי, אני שלוש שנים מנסה להגיע לשומה מוסכמת, מה שהיה מותר בעבר, ולא מצליח להגיע, והיום הוא מגיש עתירה נגד מועצת שמאי המקרקעין בטענה שהם לא מינו לו שמאי מכריע.

כרמית יוליס: הדברים האלה בהחלט מדברים בעד עצמם – הציבור רוצה את ההליך הזה וגם היעילות הזאת מוכחת בנתונים שיש לנו.

דוד אזולאי: מה קורה עם שומות נמוכות מאוד, זה עובר אותו תהליך?

כרמית יוליס: בהחלט כן.

דוד אזולאי: לא היה כדאי לשקול לגבי שומות נמוכות מאוד לפשט את ההליכים בלי להגיע לאותה בוררות?

ערן ניצן: או להעלות את המינימום שבו פוגשים שמאי מכריע.

כרמית יוליס: אנחנו לא סבורים שהצעד הזה נכון.

כרמית יוליס: אנחנו, למעשה, מתנגדים אליו בנחרצות.

דוד אזולאי: למה?

כרמית יוליס: אנחנו מסתכלים דווקא על אינטרס הציבור גם מהיבט של נישומים קטנים.

כרמית יוליס: ההליכים שקדמו לתיקון הוכיחו, הייתה על זה ביקורת רבה וגם בחשיבה מחודשת שנעשתה בכל מה שנוגע להיטל- -

דוד אזולאי: אם את לוקחת שומה קטנה שצריכה לעבור אותה בירוקרטיה של שומה גדולה כשאפשר להגיע לפתרונות באיזשהו הסדר- -

כרמית יוליס: ההפחתה שביקשנו לעשות בשכר הטרחה היא לא זהה ביחס לכל מדרגה.

כרמית יוליס: כלומר אנחנו היטבנו יותר עם הנישומים הקטנים.

כרמית יוליס: אם אני מסתכלת על כל העקרונות שהתיקון הזה נועד לשרת אותם, של שוויון בפני הרשות ושקיפות של ההליך והליך יעיל ומקצועי, אנחנו לגמרי לא חושבים שיש איזושהי סיבה להפלות בין נישומים קטנים לבין נישומים שסכום השומה שלהם גבוה יותר.

כרמית יוליס: להפך – אם אנחנו רוצים להעניק את האינטרסים האלה ולשמור עליהם אין שום סיבה שלא לשמור עליהם גם עבור נישומים קטנים.

כרמית יוליס: בהקשר הזה יש מקום להזכיר את כל המצב שקודם לתיקון.

כרמית יוליס: היו עליו ביקורת רבות שנמתחו מכל מיני מקורות.

כרמית יוליס: פה ושם עולות קריאות שמבקשות לבטל לחלוטין את היטל ההשבחה בגלל הדרך הקשה –  לשער אותו, להפוך אותו לאגרה וזהו.

כרמית יוליס: דווקא ההצדקה לכל המשך ההליך הזה באופן של היטל קשורה מאוד לעניינים של צדק חלוקתי.

כרמית יוליס: לכן דווקא בהקשר הזה כשמדברים על נישומים קטנים, לאפשר לכאורה הסכמה, אבל הליך ההסכמה הוא מאוד בעייתי כשלעצמו, ואנחנו כולנו מכירים את זה.

דוד אזולאי: כמה זמן החוק קיים?

כרמית יוליס: ממאי 2009.

דוד אזולאי: יש לכם רישום כמה ערעורים נתקבלו מאז כניסתו של החוק?

כרמית יוליס: כמה פעמים ניגשו לוועדת ערר על שמאי מכריע?

כרמית יוליס: זה נתונים שאנחנו יכולים לאסוף.

ארז קמיניץ: - - -

ארז כהן: כמה תיקים, לא על השמאי המכריע.

דוד אזולאי: לא על השמאי.

קריאה: כמה נכנסו למנגנון.

כרמית יוליס: כמה נכנסו?

כרמית יוליס: המון.

כרמית יוליס: כמה תיקים יש לנו מאז?

קריאה: בחצי השנה האחרונה 700 תיקים.

ארז קמיניץ: אני רוצה להשלים עוד שני דברים, ברשותך, אדוני בהקשר לשאלה שלך: הקביעה בחקיקה ראשית שכל הליכי היטלי ההשבחה צריכים להידון בפני שמאי מכריע קצת יהיה קשה.

ארז קמיניץ: ענינו עובדתית לגופו של עניין, אבל צריך לזכור גם את הנקודה הזאת.

ארז קמיניץ: נוסף לכך אנחנו מודעים לעובדה שהקביעה שלא ניתן להגיע לשומה מוסכמת, גם בשומות הנמוכות, היא קביעה מעט חריגה, אבל כפי שהסבירה כרמית, היא נועדה להתמודד עם מצב דברים חריג.

ארז קמיניץ: אני בכל זאת רוצה להגיד שיש מצבים שבהם כן משונה השומה, גם לפי הוראות הדין בחקיקה ראשית מתאפשר שינוי שומה במצבים שבהם יש טעות בפרטים אובייקטיביים, אבל בהקשר הזה אנחנו סבורים ששמאים אחרים יכולים במצבים מסוימים לייעל או לפשט את הדיון כאשר הם משתכנעים שטענה שמאית שבאה בהסכמה של הצדדים היא אכן נכונה.

ארז קמיניץ: זאת אומרת הם בודקים אותה אבל הם לא נוברים בה, ולכן זה לא פחות מייעל את ההליך, אלא להפך, אנחנו לא חוסמים לחלוטין לפחות הסכמות על טענות שמאיות בפני השמאי המכריע.

כרמית יוליס: הוא כמובן יצטרך להידרש להן, אבל זה לא אומר שאי אפשר להציג בפניו.

דוד אזולאי: יש לכם תשובה לכמה תיקים?

שלמה מולה: 2,425.

שלמה מולה: זה לא כולל תיקים שבהם היה מינוי שבוטל מכיוון שהצדדים ביקשו לבטל.

דוד אזולאי: כמה ערעורים על החלטת השמאי היו לכם?

כרמית יוליס: הערעורים מופנים לוועדת הערר.

כרמית יוליס: זאת הדרך שהחוק קובע.

כרמית יוליס: אנחנו צריכים לאסוף את זה מכל ועדות הערר.

ארז קמיניץ: לא הרבה.

ארז קמיניץ: לא נתקלתי בהרבה.

ארז קמיניץ: צריך לאסוף את זה מוועדות ערר.

דוד אזולאי: סתם אני שואל, מעניין אותי לדעת כמה ערעורים יש.

ארז קמיניץ: זה נתון חשוב, אבל אנחנו צריכים לאסוף אותו מוועדות הערר דרך משרד הפנים, ולא מהמערכת שיש לנו.

אריה קמיל: בחלק מהתקופה הייתה הוראת שעה כשעדיין היו שומות מוסכמות עד סכום מסוים.

אריה קמיל: האם זה כלל את הסכום הזה?

ארז קמיניץ: אבל זה היה בתחילת הדרך.

אריה קמיל: מ-1 במאי עד - - -

ארז קמיניץ: זה היה בתחילת הדרך כאשר גם המערכת וגם מינוי השמאים עדיין לא עבד ב"פול גז".

ארז קמיניץ: בתחילת הדרך אכן מטעמים של יעילות, ויעילות בלבד- -

קריאה: אנחנו נמצאים פה מטעמים של יעילות.

כרמית יוליס: ליעילות הזאת יש מחיר.

כרמית יוליס: מאחר שההליך הוא יעיל בעינינו- -

אריה קמיל: צריך לעשות מנגנון שקוף ויעיל, ואז גם ההסכמות יהיו בתהליך יעיל ושקוף.

ארז קמיניץ: אני רוצה לדייק את התשובה.

ארז קמיניץ: בתחילת הדרך הכוונה הייתה ליעילות לצורך אתחול התהליך כולו, מבחינת יעילות ההליכים כפי שצפינו אותם.

ארז קמיניץ: אכן היום כעבור שנתיים מתחילת החוק אנחנו יכולים לומר שההליך כולו הוא יעיל.

ארז קמיניץ: בתחילת הדרך ויתרנו על השומות הנמוכות כדי לאפשר לאתחל את המערכת.

ארז קמיניץ: זאת הייתה הסיבה היחידה, יעילות בהיבט הזה.

ארז קמיניץ: היום הגענו למצב שבו המערכת יעילה מספיק כדי להגיד שהיא תוכל להתמודד גם עם שומות נמוכות.

ארז קמיניץ: כפי שכרמית הסבירה קודם אנחנו לא חושבים שהאזרח הפשוט שיש לו מצבי סגירת מרפסת לא יוכל לזכות מהדרישה שלנו להפוך את התהליך לשקוף- -

כרמית יוליס: שוויוני.

ארז קמיניץ: שקוף ושוויוני.

ארז כהן: אבל היום הוא בכלל לא מגיע להליך הזה בצורה הזאת.

דוד אזולאי: אותו אזרח שאתה מדבר עליו, האם לא כדאי להגיע להסדר בעניין הזה שהוא לא יגיע לשמאי, אלא לקבוע מראש הסדר שיפטור אותו מאותו הליך.

דוד אזולאי: מדובר על הערכה של 5,000-4,000 שקל.

דוד אזולאי: כל התהליך הזה היה כדאי בשביל זה?

ארז קמיניץ: זה לא יכול להיעשות באמצעות להיטל השבחה.

ארז קמיניץ: אדוני אולי מכוון לאגרה.

כרמית יוליס: זה אגרה ולא היטל.

כרמית יוליס: זה שינוי קונספט.

ארז כהן: הוא לא אמר את זה.

ארז קמיניץ: אבל אי אפשר, כי אם אתה עושה היטל השבחה אתה חייב לעשות שומה.

כרמית יוליס: אתה אומר, השינויים כל כך קטנים – לא צריך לשום אותם באופן פרטני, ולכן המשמעות של זה היא אגרה.

ארז קמיניץ: אם זה 12, 13 או 14 אלף שקל היטל השבחה אז כדי לדעת אם זה 12 או 15 אתה צריך לעשות שומה.

אריה קמיל: צריך שמאי, נכון, אנחנו בעד.

ארז קמיניץ: אבל אתה יכול להגיד שההליכים לקביעה אם זה 12 או 15 אלף לוקחים את הזמן שלהם ואת העלות שלהם, ולכן נקבע את זה באמצע ונקבע סוג של אגרה רלוונטית.

ארז קמיניץ: אתה יכול להגיד את זה, אבל זה שינוי מוחלט של התפיסה.

ארז קמיניץ: אני לא שולל אותה- -

ארז כהן: אני לא חושב שהוא אמר אותה.

כרמית יוליס: התפיסה של היטל השבחה היא חישוב פרטני.

אריה קמיל: אני הייתי שמאי הוועדה המקומית בעיריית תל-אביב, ואני מכיר את ההליך היטב.

אריה קמיל: כמו שבוועדה הזאת אמרתי שההליך הזה לא היה יכול לספק את האנשים הקטנים, זאת אומרת, את השומות של עד 15 אלף שקל שאתה עכשיו ציינת, יש לחשוב איך אנחנו משנים את החוק המרכזי ומחזירים חזרה הסכמות שקופות באותו הליך.

אריה קמיל: מצדי שיבואו לאישור של שמאי מכריע.

אריה קמיל: שאותו אדון שמשמש שימוש חורג בשוק הכרמל מדירת מגורים ל- - - לא יצטרך ללכת להליך הזה כי היום הוא לא נמצא בהליך הזה.

אריה קמיל: לא כדאי לא כלכלית, הוא משלם היום לרשות יותר, לפעמים ביודעין, רק מכיוון שההליך יקר מדי.

אריה קמיל: הגיע הזמן לעשות הליך שקוף.

אריה קמיל: אין לנו בעיה עם זה, יש אתרי אינטרנט, אפשר לעשות כך שגברת לוי תדע מה אדון כהן שילם, ושההליך יהיה שקוף, מצדי באישור של שמאי מכריע.

כרמית יוליס: ההפחתה היום למדרגה של עד 500 אלף היא 3%.

כרמית יוליס: זה שכר הטרחה - -

אריה קמיל: אם כל התיק הוא 10,000 שקל, אני לא אלך לשמאי מכריע ב-2,500.

כרמית יוליס: אז כמה 3%?

ארז כהן: לא, יש לך מינימום.

אריה קמיל: יש מינימום תשלום – כ-2,000 שקל.

ארז כהן: זה 2,000 בכל מקרה.

אריה קמיל: אם כל המחלוקת היא שעדכנתם מין דף בגלל כיבוי אש, וזה מוריד לי 2,000 שקל אני לא אלך להליך כזה - -

כרמית יוליס: - - - בחלקים שווים, אז הנישום צריך לשלם 1,000 שקלים.

אריה קמיל: - - אז גוזלים ממני הרבה כסף.

כרמית יוליס: העלות של 1,000 שקלים היא סופר לגיטימית.

ארז קמיניץ: - - -

אריה קמיל: היא לא יכולה לתקן, אסור לה.

ארז קמיניץ: אבל נניח שהיא הייתה יכולה, הוא היה צריך לבוא עם שמאי?

אריה קמיל: ודאי.

כרמית יוליס: עלויות יש לו ממילא.

ארז כהן: לא, אבל אין לו העלות של השמאי המכריע.

ארז כהן: אין לו הימשכות ההליך.

כרמית יוליס: במדרגות הנמוכות מאוד שכר הטרחה הוא מאוד נמוך.

דוד אזולאי: ארז, בבקשה.

ארז כהן: אני יושב ראש לשכת השמאים.

ארז כהן: אני רוצה להתחיל ולומר שמאחר שאני יושב ראש לשכת השמאים ברור לי שכל התייחסות שלי לכל הפחתה כזאת או אחרת של שמאי מכריע בענייני שכר, כפי הנראה, נגועה בניגוד עניינים, ולכן את שיקול ההפחתה אני משאיר לוועדה, כי מאוד בעייתי מבחינתי לעסוק בזה.

ארז כהן: אבל אני מסתכל בדברי ההסבר של שר המשפטים אל הוועדה, ואני שואל את עצמי האם בדברי ההסבר האלה, עם הבעיות שמציינים, יגיעו בהפחתה הזאת למטרה שמבקשים?

ארז כהן: מה בעצם המטרה שמבקשים?

ארז כהן: א', הליך יעיל יותר ואולי גם זול יותר.

ארז כהן: התיקון של גברת כרמית, לדעתי, מטעה.

ארז כהן: לפי סעיף 6 בדברי ההסבר, שמאי מכריע יקבל כתוצאה מההליך הזה יותר תיקים על אותו שכר.

כרמית יוליס: זאת ממש לא הכוונה, אני מצטערת.

ארז כהן: אני לא יודע אם זאת לא הכוונה, אבל זאת הבקשה.

ארז כהן: זה מצוין כאן בסעיף 6: "מספר תיקים גדול יותר".

ארז כהן: אם את לא משנה לו את המדרגה ומשאירה אותה ב-100 אלף - -

כרמית יוליס: גדול יותר ממה שהיה יכול לטפל בו בעבר.

ארז כהן: כרמית, זאת מתמטיקה פשוטה, לא צריך להיות שמאי מקרקעין, אפילו לא עורך דין.

ארז כהן: אם אנחנו נשארים באותה תקרה ומקטינים את השכר פר-תיק, אנחנו נעלה את מספר התיקים פר-שמאי.

ארז קמיניץ: ממש לא.

ארז קמיניץ: היום הוא חורג מהתקרה.

ארז כהן: אז אני לא יודע מתמטיקה.

ארז קמיניץ: היום הוא חורג מהתקרה.

ארז כהן: תכף נתייחס גם לזה, אנחנו עוד לא מדברים על החריגה מהתקרה.

ארז כהן: זאת בעיה בפני עצמה שאני לא יודע - -

גלעד ארדן: כמה תיקים הוא מספר נתון.

גלעד ארדן: אתה לא יכול לחלק 520 תיקים - -

כרמית יוליס: אדוני, אני כתבתי את המכתב, אני יודעת מה כתבתי.

כרמית יוליס: צר לי, אולי זה עניינים של הבנת הנקרא.

כרמית יוליס: סעיף 6 זה לא מה שכתוב פה.

ארז כהן: אז כרמית, להבנתי, אם משאירים את התקרה, ככל שמקטינים את העלות פר-תיק הם יכולים לתת יותר תיקים לשמאי.

דוד אזולאי: אם הבנתי נכון, בלי לקרוא את סעיף 6, ברגע שהתחיל הדיון הזה הבנתי שמדובר על מספר תיקים גדול יותר- -

כרמית יוליס: לא, אדוני.

ארז כהן: זה גם מה שאני הבנתי.

כרמית יוליס: תלוי ביחס למה.

כרמית יוליס: בתחילת הדרך חשבנו שהם יכולים לקבל מספר תיקים מסוים, ושזאת קיבולת עבודה מקסימלית.

כרמית יוליס: כשאנחנו מדברים על מינוי שמאים מכריעים שאסור להם לעסוק בשום עיסוק אחר, אין סיבה שהם יתבטלו בחלק מהזמן.

כרמית יוליס: הכוונה של כולם הייתה להעסיק אותם במשרה מלאה.

דוד אזולאי: עד כאן כולנו מסכימים.

כרמית יוליס: לגמרי.

כרמית יוליס: אני בטוחה שנסכים גם בהמשך.

כרמית יוליס: הייתה הנחת עבודה, אבל כיוון שהתיקון הזה לגמרי חדש בעולם המשפטי והמעשי אף אחד לא יכול היה לנבא מה יהיה מצב הדברים בהמשך הדרך.

כרמית יוליס: ככל שהתקדמנו, ויש לנו כבר נתונים, בנתון לגבי ממוצע התיקים לחודש ששמאי מכריע נדרש לעשות לא חל שינוי ניכר, הוא עומד על סדר גודל של שישה תיקים לחודש.

כרמית יוליס: לכן אם בעבר חשבנו שהם יכולים לעשות פחות משישה, היום אנחנו רואים שהם יכולים לעשות שישה.

כרמית יוליס: המסקנה של הדברים שאמרתי היא שיש מקום להפחית את שכר הטרחה שלהם.

כרמית יוליס: על אותו מספר תיקים שהם מסוגלים לשאת בו הם לא יקבלו שכר שבסופו של דבר יהיה גבוה הרבה יותר משכר של שופט מחוזי.

כרמית יוליס: אין הצדקה לזה, וזאת לא הייתה הכוונה לא של המחוקק, לא של הוועדה ולא שלנו.

כרמית יוליס: בסיטואציה הזאת אם הציבור כולו נהנה מההפחתה אני ממש לא מבינה למה להתנגד לה.

ארז כהן: אני סבור שיש כאן הצגה שאינה מסתדרת עם הנתונים.

ארז כהן: אם יש לנו 2,425 תיקים ל-20 השמאים המכריעים, אז איך הממוצע הוא שישה תיקים לחודש?

גלעד ארדן: בחלק מהזמן לא היו 20 שמאים.

ארז כהן: אז העומס היה צריך להיות עוד יותר גדול.

ארז כהן: אז פעם אחת יש בעיה עם המספרים.

ארז כהן: נוסף לכך, אני רוצה להגיד לכבודו שמהניסיון שלי הממוצע הוא לא כמה זמן נמשך תיק מיום המינוי ועד יום ההכרעה, אלא כמה זמן ממועד הדיון האחרון ועד לקבלת ההכרעה הוא נמשך.

ארז כהן: בפרקטיקה יש לי דוגמאות כעשרה תיקים, ואף תיק לא עמד ב-60 יום של התקנות.

ארז כהן: כל התיקים הגיעו עד לכדי הכרעה גם של חצי שנה בתיקים מסוימים.

ארז כהן: זאת אומרת הממוצעים שמציגה כרמית לא מתיישבים בפרקטיקה.

ארז כהן: בפועל משך זמן ההכרעה בתיקים ארוך משמעותית מהתקנות.

ארז כהן: נשאלת השאלה האם ההפחתה הזאת תביא לנו את אותם מטרות?

ארז כהן: כבודו, אני לא רואה איך זה משיג את המטרה.

ארז כהן: יש לדעתי, שני מהלכים שאפשר להשיג דרכם את המטרה: א', משרד המשפטים כותב "עומס יתר" – אני מסכים, יש עומס יתר.

ארז כהן: שוחחתי עם מספר שמאים אחרים, וזה נכון.

ארז כהן: הקטנת העומס יכולה להיעשות דרך מה שכבודו הציע: הנושא של השומות המוסכמות שדיברנו עליו כה רבות.

ארז כהן: הרי לא כל תיק צריך להגיע לשמאי מכריע, יש בירורים עובדתיים.

ארז כהן: אדוני, כל רשות במדינה עושה את הבירור הזה לפני שהיא הולכת או לבית משפט או למוסד בוררות.

ארז כהן: פתאום בתיקון הזה אסרו.

ארז כהן: רשויות מקומיות אמרו שהכול בחדרי חדרים, ואי אפשר להידבר עם רשות מקומית.

ארז כהן: מה זה הדבר הזה?

דוד אזולאי: אפשר להקים ועדה בשקיפות- -

ארז כהן: נכון, הצענו מנגנון שקוף.

ארז כהן: אז היינו מורידים לפחות- -

אריה קמיל: - - - חוק רשויות מקומיות: יועץ משפטי וגזבר שיהיו אחראים על הדברים האלה.

אריה קמיל: זה היה ברשויות מסוימות, וזה היה שקוף.

ארז כהן: בשיטה הזאת היינו מורידים לפחות שליש או חצי מהעונש שכבר היום קיים כי יש תיקים שאולי בכלל לא היו צריכים להגיע.

ארז כהן: גם אם נשאל את השמאים המכריעים, לדעתי, הם יגידו שיש תיקים שאפשר היה לסגור ברמת הוועדות ולא להגיע להכרעות.

ארז כהן: זאת אחת הסיבות הגדולות לעומס.

ארז כהן: אם עדיין ימצאו יש עומס כזה כבד אז אפשר- - -

ארז קמיניץ: על איזה עומס אדוני מדבר?

כרמית יוליס: יש פה פשוט חוסר - - - במצב הדברים.

ארז כהן: אתם כותבים שיש עומס כבד על השמאים המכריעים.

כרמית יוליס: כתבנו שזה היה בתחילת הדרך.

כרמית יוליס: זאת הייתה מטרת התיקון.

ארז כהן: אתם גם מציגים מספרים שמראים ממוצעים גבוהים יותר- -

חנין זועבי: אזרחים גם מתלוננים על זמן ארוך.

ארז כהן: האזרחים מתלוננים על זה רבות.

חנין זועבי: האזרחים מאוד מתלוננים.

חנין זועבי: אני אפילו לא חברה בוועדה הזאת אבל אני באתי - -

דוד אזולאי: בגלל זה את מדברת בלי רשות?

חנין זועבי: עכשיו יש לי רשות?

דוד אזולאי: לא.

ארז כהן: אני עוד לא סיימתי.

חנין זועבי: זאת רק שאלת הבהרה.

חנין זועבי: יש הרבה תלונות.

דוד אזולאי: אני מיד אתן לך.

דוד אזולאי: רק רגע, בבקשה.

כרמית יוליס: אין לנו נתונים אחרים, כמובן.

ארז כהן: גם אם אנחנו לוקחים את המנגנון שדיברנו עליו של השומות המוסכמות וגם פתרון נוסף שהוא פתרון זמין למשרד המשפטים שהוא יכול לעשות אותו מחר בבוקר, שאם יש עומס ימנו עוד שמאים מכריעים, ואז לא תהיה בעיה של מכסה חריגה מתקרות.

דוד אזולאי: אתה יודע שזה- -

ארז כהן: הם מצביעים על ריבוי תיקים ועל חריגה מתקרות השכר הקבועות.

ארז קמיניץ: אבל זה שיש ריבוי תיקים לא אומר שיש עומס.

כרמית יוליס: סעיף 4 מתייחס למצב דברים קודם לתיקון - - - 2010.

כרמית יוליס: אני אקרא את זה מאפס ואני אסביר.

ארז כהן: אבל אם אין עומס ואין בעיה, אז למה באים לוועדה?

ארז כהן: הרי באים לוועדה כי יש בעיה.

דוד אזולאי: להוזיל מחירים.

קריאות: - - -

ארז כהן: אני קורא את סעיף 6, ואני לא מבין איפה הבעיה.

ארז קמיניץ: אתה קורא כשמאי, לא כעורך דין.

ארז כהן: יכול להיות שאני קורא את זה כשמאי, מה לעשות?

ארז כהן: העיסוק הוא שמאי ולא עורך דין.

ארז כהן: אני קורא את זה כמו שכבוד היושב ראש הבין את זה, אז אולי אנחנו לא התעלינו לרמת עורכי הדין, אבל אני מבין שיש עומס בתיקים.

ארז קמיניץ: למה הטיעונים הדמגוגיים האלה?

ארז כהן: זה לא דמגוגי.

ארז כהן: אם אני נותן לך דוגמה שעוברת חצי שנה לקבל הכרעה בתיקים של פינוי בינוי, שאנחנו רוצים להוציא היתר- -

כרמית יוליס: "פינוי בינוי" מסביר עיכוב.

ארז כהן: מסביר עיכוב?

ארז כהן: אז יש עיכוב.

כרמית יוליס: לא, אני אומרת שאם יש לך תיק ספציפי שמתעכב, ואז אתה אומר שזה פינוי בינוי וזה לא מקרה קלאסי פשוט אז לפעמים יש תיקים שמתעכבים כי הם נורא סבוכים ונורא מורכבים, ויש בהם בעיות עקרוניות שעולות, ואי אפשר להיצמד דווקא אליהם.

כרמית יוליס: זה חריג שלא מלמד על הכלל.

ארז כהן: יש עיכוב או אין עיכוב?

כרמית יוליס: אני אמרתי לך את הסטטיסטיקות שלנו – 156 ימים עד לקבלת הכרעה.

כרמית יוליס: אין הליך כזה בשום ערכאה - -

ארז כהן: סטטיסטיקה שמציג משרד המשפטים זה לא מה שקורה בפרקטיקה, לצערי.

כרמית יוליס: אבל היא מתבססת על - - -

ארז כהן: כי אתם הולכים למשך זמן תיק, ואני אומר לכם – זמן הכרעה.

ארז כהן: דבר אחרון שאני רוצה להגיד לאדוני, ובזה אני אסיים.

ארז כהן: אנחנו לא שומעים פה את השמאים המכריעים, הבנתי שהם קיבלו הנחיה לא להביע את דעתם בדיון הזה- -

כרמית יוליס: ממי הם קיבלו הנחיה?

ארז כהן: מאחר שאני יושב ראש גם של השמאים המכריעים אני מבקש להביא לוועדה נקודה אחת בלבד: השמאים האלה סגרו את משרדם, ונכנסו להתחייבות- -

דוד אזולאי: מר כהן, בעניין הזה אין לך מה להתלונן.

דוד אזולאי: שכר של 1.2 מיליון שקלים בשנה - -

כרמית יוליס: הרבה יותר.

כרמית יוליס: החריגה היא גדולה מאוד.

ארז כהן: אבל קבעת תקנות.

ארז כהן: זה שאת חורגת מהתקנות, מה את רוצה מהוועדה?

כרמית יוליס: אם היינו עומדים בתקרת השכר מצבנו היה טוב.

כרמית יוליס: החריגה היא גדולה מאוד.

כרמית יוליס: אדוני היושב ראש, אנחנו לא פה סתם, באמת.

ארז כהן: אז אם החריגה גדולה מאוד באמת יש בעיה שצריך - - -

כרמית יוליס: מה אתה אומר, אז למה אנחנו כאן?

כרמית יוליס: אני לא מבינה את זה.

כרמית יוליס: אנחנו פה בגלל בעיה שמתעוררת, שהציבור נושא בנטל הזה שאף אחד לא התכוון להגיע לדרגות שכר כל כך גבוהות.

כרמית יוליס: המשמעות הפשוטה היא להוריד את רמת השכר, זה הכול.

ארז כהן: הייתה פה בקשה לחרוג מהמגבלה- -

כרמית יוליס: ההסבר לפלונטר הזה הוא שלפי הוראות חוק ראשי, כל נישום שמבקש שימונה לו שמאי מכריע, יושב ראש המועצה צריך למנות לו שמאי מכריע בפרק זמן מסוים.

כרמית יוליס: יושב ראש המועצה ממנה וממנה וממנה, וכשעושים חשבון נפש בסוף רבעון רואים שתקרת השכר הייתה גדולה יותר.

כרמית יוליס: למהלך הזה היו שני טקטים של תיקון, כמו שאמרתי: באוגוסט 2010 כל העומס שמוזכר במכתבו של השר דיבר על התקופה שעד תיקון התקנות באוגוסט 2010.

כרמית יוליס: אחרי אותה חשיבה שנעשתה, ומה שהוועדה אישרה – אגב, הוועדה ביקשה באוגוסט 2010 שמספר השמאים יעלה מ-13 ל-16.

כרמית יוליס: עד היום מינינו כבר 20.

כרמית יוליס: כלומר אנחנו בודקים מפעם לפעם מה הכמות המתאימה למספר השמאים המכריעים, ופועלים בהתאם.

כרמית יוליס: אלא שאף על פי שההליך נהיה יותר יעיל לא היה שינוי נוסף בטבלת השכר.

כרמית יוליס: הם חרגו למעלה, לפעמים בהרבה, מדרגת השכר שמתאימה להם.

כרמית יוליס: זה כל התיקון על חצי רגל.

ארז כהן: או שימנו עוד שמאים, ואז לא תהיה בעיה עם המסגרת.

דוד אזולאי: חברת הכנסת זועבי, ביקשת רשות דיבור.

דוד אזולאי: בבקשה.

חנין זועבי: אני קודם כול מצטערת שלא הייתי מההתחלה, לכן אולי אני אחזור על כמה דברים, ואולי זה חורג מהתחום, אבל אני חושבת שזה בתחום הדיון.

חנין זועבי: עשרות התלונות שמקבלים מדי חודש הם מאזרחים שבגלל סכום החיוב לא כדאי להם להגיע לשמאי, והם מוותרים על 10,000 ועל 15,000.

חנין זועבי: לכן בתלונה שמגיעה ל-40-30 אלף לא כדאי להגיע לשמאים האלה, לקבוצה הזאת.

חנין זועבי: זה נכון מה שאני אומרת?

כרמית יוליס: אני הבנתי לגמרי את מה שאומרת, אבל הסברתי שהפתרון לכך הוא שאנחנו עושים עכשיו הפחתה רוחבית בכל התיקים ששמאי מכריע יטפל בהם.

כרמית יוליס: מי שנהנה במיוחד מההפחתה הזאת, ושבאופן יחסי הפחיתו לו הכי הרבה מתשלום שכר הטרחה זה דווקא אותם נישומים קטנים שגברתי מדברת עליהם.

חנין זועבי: אני לא מדברת על השמאים.

חנין זועבי: אני מדברת על האזרחים שלא מגיעים בכלל לקבוצה הזאת.

כרמית יוליס: האזרחים הם אלה שנושאים בתשלום של שכר הטרחה לשמאי מכריע, בסדר?

חנין זועבי: גם אם מפחיתים 30% הם לא יגיעו לשמאי הזה.

כרמית יוליס: היום הם צריכים לשלם או מינימום 2,000 שקל לתיק או לאור התקנות – 3% מסכום הקנייה או ההשבחה.

חנין זועבי: אבל לפעמים - - - הוא 4,000-3,000-2,000 שקל, אז הם גם לא ישלמו 2,000 שקל.

ארז כהן: בדיוק.

ארז כהן: נכון מאוד.

ארז קמיניץ: גם היום כשהם רוצים לתקוף את זה הם צריכים ללכת לשמאי.

ארז כהן: זה בכל מקרה.

חנין זועבי: אבל יש הבדל- - -

אריה קמיל: היו הולכים לשמאי בעבר והיה מסתדר גם בסכומים האלה.

כרמית יוליס: בטח היה מסתדר.

אריה קמיל: אני באתי מעירייה קטנה שקוראים לה תל-אביב.

אריה קמיל: ההליך היה שקוף, ניתן היה לראות אותו, כל אזרח היה יכול לראות- -

כרמית יוליס: קודם כול אדוני יודע שלא כולם זה עיריית תל אביב.

אריה קמיל: אז אני בא משם.

אריה קמיל: תאמצי את הדברים של עיריית תל-אביב, תנסי לעשות את זה שקוף באינטרנט עם הליך מובנה בתוך החוק, כמו שעשיתם את ההליך המצוין הזה של שמאי מכריע שהוא באמת הולך טוב, ואין לנו שום תלונה אליו.

אריה קמיל: אבל גם החברים שלי, השמאי המכריעים אומרים שהעומס שלהם להידון בתיק קטן הוא לפעמים יותר סבוך, והשכר הוא מאוד נמוך- -

כרמית יוליס: אנחנו פה מייצגים את אינטרס הציבור- -

אריה קמיל: תני לי לסיים, אני לא הפרעתי לגברתי, ואני לא יודע אם יש לה הניסיון מול אזרח שבאמת סגרו לו משהו ויש לו טעות, והוועדה יכלה לתקן בהליך שקוף עם אישור של יועץ משפטי של העירייה, אישור של הגזבר- -

כרמית יוליס: בגלל טעות אפשר גם היום לתקן.

אריה קמיל: אי אפשר היום לתקן.

כרמית יוליס: בגלל טעות?

אריה קמיל: - - - אף אחד לא מוכן לתקן את זה.

אריה קמיל: אם ההליך הזה יהיה ככה יימנע הצורך- -

כרמית יוליס: אני ראיתי כבר לפחות עשרות תיקים- -

אריה קמיל: את לא נותנת לי לדבר, ואני לא עשיתי לך את זה.

אריה קמיל: זה לא הוגן.

כרמית יוליס: סליחה.

אריה קמיל: את לא עמדת מול אזרח שיש לו תלונה על 7,000 שקל, וההליך הזה פשוט לא כלכלי לו.

אריה קמיל: אפשר לעשות הליך שקוף, יש לנו כלים היום, יש אינטרנט, יש חוק רשויות מקומיות שקובע מעמד ליועץ המשפטי ולגזבר, אתם הולכים ברפורמה להעצים את הסמכויות של הוועדה המקומית אז אפשר יהיה להכניס את זה או לחשוב איך עושים, ואז גם לטפל בעומס.

אריה קמיל: גם החברים שלי, השמאים המכריעים, ידונו בדברים העקרוניים והחשובים באמת ולא בשימוש חורג למסעדה בשוק הכרמל או משהו כזה.

חנין זועבי: לא סיימתי, אדוני היושב ראש.

חנין זועבי: למה לא להתחיל את ההוראה מסכום מסוים?

ארז כהן: זה היה, ומשרד המשפטים ביטל את זה.

חנין זועבי: למה לבטל את זה?

חנין זועבי: כל הבעיות של האזרחים הקטנים באו בגלל שביטלתם את הסעיף הזה.

דוד אזולאי: אני כבר העליתי את זה.

דוד אזולאי: בבקשה, אדוני.

ערן ניצן: אני מהתאחדות הקבלנים.

ערן ניצן: ראשית, התיקון שמובא לוועדה הוא תיקון טוב, והמלצתנו לוועדה הוא לקבל אותו.

ערן ניצן: כל הפחתה בשכר השמאים- -

דוד אזולאי: על זה אין ויכוח, גם השמאים מסכימים לזה.

ערן ניצן: אבל תמיד כשמדברים על שמאים מכריעים עולה הדיון סביב מחיר המינימום שבו פונים לשמאי.

דוד אזולאי: בסדר, דיברו על זה, ואין בעיה בקטע הזה.

ערן ניצן: צריך לשים לב.

ערן ניצן: הרי יש פה אג'נדה מסוימת סביב השולחן.

ערן ניצן: מה קורה?

ערן ניצן: משרד המשפטים אומר, חבר'ה, אנחנו דואגים לאזרח הקטן, אבל האמת היא שמה שעומד מאחורי ההצעה כולה והיישום שלה בשנים האחרונות זאת התפיסה של משרד המשפטים, שאנחנו כופרים בה – שכל מה שקשור בשלטון מקומי הוא מושחת עד היסוד- -

כרמית יוליס: בגלל זה אנחנו מעבירים הרבה סמכויות לוועדות מקומיות ברפורמה כי הוא מושחת מהיסוד.

ערן ניצן: צריך - - - עד כמה שניתן את הדברים הללו.

ערן ניצן: אני מסכים עם הדברים הללו באופן חלקי בלבד.

ערן ניצן: הסכומים הגבוהים יישארו כנראה עבור שמאי מכריע, אבל דוחים על הסף את האכיפה של תפיסת העולם הזאת לסכומים הקטנים.

ערן ניצן: כי בסכומים הקטנים יש מחיר כבד של אנשים.

ערן ניצן: כי בסוף בסכומים כמו 10,000 הם חושבים איך הם יכולים לערער על זה.

ערן ניצן: יש מנגנון שנקרא שמאי מכריע- - - ואני אומר לך שבאותו משפט הוא כבר החליט שהוא לא מתעסק עם זה.

ערן ניצן: במובן הזה האזרח דווקא נפגע.

דוד אזולאי: אתה יכול להמחיש לי את זה בדוגמה עם מספרים?

ערן ניצן: החבר'ה יעזרו לי טוב יותר.

דוד אזולאי: תן לי דוגמה ממחישה לאדם שבא עם שומה נמוכה.

אריה קמיל: אדם שקיבל הקלה של 6% - סך-כול ההקלה יכולה להיות מ-17 אלף ל-15 אלף.

אריה קמיל: אם הוא מתחיל לעשות חשבון בעבר הוא היה שוכר שמאי ב-2,000 שקל והולך לוועדה המקומית מול השמאי, ומגיע להסכמה שמביא בחשבון קונסולה שהעלות שלה יקרה יותר, והיו מגיעים לשומה מוסכמת שבמקום 17 – 12 אלף שקל, היום אם הוא צריך להביא בחשבון את ההליך כולו, העלות של זה היא יותר יקרה, והוא אומר שהוא משלם- - -.

כרמית יוליס: כמה הוא יצטרך לשלם?

ארז קמיניץ: כמה יותר?

אריה קמיל: הרשות גם תצטרך לשלם.

אריה קמיל: גם השלטון המקומי משלם על ההליך הזה, זה לא רק יעקב, האיש הקטן.

ארז קמיניץ: שתמשוך את השומה ותוציא שומה אחרת.

אריה קמיל: הוא צריך לשלם על זה 2,500 שקל.

אריה קמיל: 2,500 שקל על ההליך זה כל הוויכוח.

דוד אזולאי: תודה.

ארז קמיניץ: אדוני, יש פה שני נושאים שונים.

ארז קמיניץ: ראשית נאמרו פה מספר דברים וצריך להעמיד את הדברים על דיוקם ביחס לנושא העיקרי שאנחנו באנו לדיון בפני אדוני.

ארז קמיניץ: אנחנו באנו לכאן כי אנחנו בטוחים שצריך להוריד את המדרגות משום שאנחנו חורגים מהתקרה.

דוד אזולאי: על זה אין ויכוח.

ארז קמיניץ: עזבו את המכתב שנכתב ואת הפרשנויות המשפטיות והשמאיות- -

דוד אזולאי: גם השמאים מסכימים על זה, אין ויכוח.

ארז קמיניץ: אני אומר את זה כי יש טענה שיש כביכול עומס על השמאים המכריעים.

ארז קמיניץ: כרמית אמרה, ואני חוזר על הדברים: אני לא מכיר ערכאה מעין שיפוטית שמצליחה בתוך חמישה חודשים בממוצע לייצר תוצאה סופית מרגע הפנייה.

ארז קמיניץ: אני לא מכיר.

ארז קמיניץ: ההליך, כפי שהמספרים מראים היום, הוא יעיל ביותר.

ארז קמיניץ: לכן אי אפשר לדבר על עומסים ואי אפשר לדבר על הוספה של שמאים מכריעים, זה לא על הפרק.

ארז קמיניץ: אחרי שמינינו עשרים שמאים מכריעים הגענו למצב שבו אנחנו נמצאים ביעילות מיטבית.

ארז קמיניץ: באנו לכאן משום שהיעילות המיטבית הזאת מאפשרת לשמאים לטפל ביותר תיקים, הם התמקצעו יותר, הם הכניסו כוח אדם נוסף, ולכן המשמעות היא שהם מקבלים יותר שכר, ואנחנו לא רוצים שהם יקבלו שכר גבוה יותר משל שופט מחוזי.

ארז קמיניץ: לכן מורידים את השיעורים, דבר שיעזור גם לאזרחים לשלם פחות.

ארז קמיניץ: זה הדבר היחיד שבעטיו באנו לכאן, לא ניתן לדבר על עומסים, אנחנו לא רוצים לדבר על עומסים.

ארז קמיניץ: לכן כל מה שנאמר פה בהקשר הזה לא נכון.

ארז קמיניץ: האמירה שהנתונים שמשרד המשפטים העביר אינם נכונים – וזאת גם אמירה שנאמרה – אני כופר בה, וטוב לולא נאמרה.

ארז קמיניץ: אם יש בפרקטיקה תיקים שלוקחים זמן רב יותר משמע הם תיקים יותר מסובכים, ואם הם נמצאים אצל יושב ראש מועצת השמאים זה רק טבעי, כי הוא כנראה שמאי שמטפל בתיקים יותר מסובכים.

ארז כהן: לא, אני יושב ראש לשכת מועצת השמאים.

ארז קמיניץ: סליחה, אני מתקן את העובדה הזאת.

ארז קמיניץ: אבל העובדות שמובאות פה בפני הוועדה – אנחנו שולפים אותן מהמחשב, זה לא משהו שאנחנו נרשה לעצמנו להביא נתונים לא נכונים.

ארז קמיניץ: יש גבול גם לטענות שמופנות נגד משרד המשפטים.

ארז קמיניץ: אנחנו נמצאים כרגע בעניין הזה.

ארז קמיניץ: יש טענה שמלווה אותנו לאורך כל תקופת החוק ביחס לשאלת השומות בהסכמה בתיקים נמוכים.

ארז קמיניץ: אגב, טענו את הטענה הזאת גם ביחס לתיקים גבוהים, אבל הטענה הזאת נשמעת גם ביחס לתיקים נמוכים, ובעיקר כיום נגד תיקים נמוכים.

ארז קמיניץ: מקומה של הטענה הזאת בחקיקה ראשית, לא כאן.

ארז קמיניץ: לצערי, אנחנו לא יכולים לעשות עכשיו את התיקון.

ארז קמיניץ: יחד עם זאת התייחסנו, ושאלות עלו, אז אנחנו נתייחס.

ארז קמיניץ: הרעיון מראש בחקיקה היה לייצר כלי חריג להתמודד עם תופעה שזיהינו אותה כתופעה חריגה.

כרמית יוליס: הייתה על זה ביקורת.

ארז קמיניץ: בוודאי.

ארז קמיניץ: הייתה על זה ביקורת, והיא הובאה בפנינו.

ארז קמיניץ: הטענה הייתה שיש אנשים שנמצאים בפוזיציה שמאפשרת להם להוריד את השומה שקיבלו בצורה ניכרת באמצעות שומות מוסכמות, ויש אזרחים שלא נמצאים בפוזיציה כזאת, ולכן גם אם השומה היא נמוכה היא נשארת על הסכום שנקבע כי אין להם האפשרות לבקש שיפחיתו להם ולהיענות בחיוב.

ארז קמיניץ: בסדר, הייתי מספיק עדין כשהסברתי את הדברים או שאני צריך להסביר עוד?

ארז קמיניץ: יש אנשים יותר מקורבים, ויש אנשים פחות מקורבים - -

ארז כהן: אני לא מצליח להבין.

ארז קמיניץ: בסדר, אתה לא מצליח.

קריאות: - - -

דוד אזולאי: ארז אומר את הדברים בצורה עדינה, ואני אגיד את זה בצורה יותר בוטה – יש פה פתח לשחיתות.

חנין זועבי: אז איך פתרתם?

חנין זועבי: לא פתרתם.

ארז כהן: לוועדה הזאת יש הכוח- -

חנין זועבי: אין הדבר נכון, זה לא פתרון מה שהצעתם.

דוד אזולאי: אני לחשתי פה באוזן ליועץ המשפטי של הוועדה – הרי גם אני מוטרד מהדבר הזה, וכולנו פה מוטרדים מהדבר הזה, ואף אחד לא ייתן את ידו, חס וחלילה, לפתח לשחיתות.

דוד אזולאי: לכן בעניין הזה צריך לשקול למצוא דרך – אולי היועץ המשפטי של הרשות המקומית יחד עם השמאי או הגזבר לפרסם באינטרנט- -

ערן ניצן: אינטרנט זה פתרון טוב.

דוד אזולאי: אני לא יודע.

דוד אזולאי: אבל יש היום, ברוך השם, לשמחתנו הרבה, מספיק כלים שהדברים לא ייעשו בחדרי חדרים כי אז אנחנו כולנו כאן בבעיה.

דוד אזולאי: צריך לשקול את זה.

דוד אזולאי: הבנתי מהיועץ המשפטי של הוועדה שזה לא המקום לתיקון הזה, ואני מקבל את זה.

דוד אזולאי: תשקלו את זה, אולי להביא את הנושא בתיקון חקיקה.

דוד אזולאי: כשמדובר על שומות קטנות יכול להיות שצריך לשחרר את כל ההליך הזה ולקבוע קריטריונים שיפתרו את כל ההליך הזה.

דוד אזולאי: יחד עם זה אני לא אוותר על כך שתהיה שקיפות.

דוד אזולאי: השקיפות היא א', ואחר כך – איך פותרים את זה.

חנין זועבי: כן, אבל אדוני היושב ראש, לגבי התיקים הקטנים לא פתרתם את הבעיה של השחיתות כאשר מעמיסים על כל האזרחים.

חנין זועבי: אתם גורמים לעוול לכל האזרחים- -

דוד אזולאי: סליחה- -

חנין זועבי: - - האזרחים הקטנים מוותרים מרצונם- -

דוד אזולאי: אבל אין פה שחיתות.

דוד אזולאי: זה שהאזרח מוותר זה לא שחיתות.

כרמית יוליס: הוא עושה את השיקול הכלכלי שלו- - -

חנין זועבי: אבל למה הוא צריך לוותר על הזכות שלו?

חנין זועבי: הם מוותרים.

חנין זועבי: זה לא פתרון של שחיתות.

ארז קמיניץ: זה כן.

ארז קמיניץ: זה פתר את השחיתות, אבל את אומרת שזה יצר בעיה אחרת.

דוד אזולאי: זה יצר בעיה שלאזרח לא כדאי כלכלית להתמודד עם זה.

חנין זועבי: כן, אז זה לא פתרון נכון.

חנין זועבי: אם מייצרים מהפתרון בעיה כוללת לכל האזרחים, אז זה לא פתרון.

כרמית יוליס: אני השבתי.

כרמית יוליס: הפתרון למה שגברתי אומרת גם הוא כתוב בתקנות.

כרמית יוליס: כלומר ההפחתה במדרגת השכר של השומות הקטנות היא המשמעותית ביותר.

כרמית יוליס: לכן גם הנישומים הקטנים – במירכאות – גם הם הרוויחו מאוד מהדבר הזה.

כרמית יוליס: אף על פי שהשאלה שאת מעוררת לא נוגעת באמת לתקנות שעומדות בפנינו, והיא פותחת - - -

חנין זועבי: אני מודעת לחוק.

כרמית יוליס: אני רוצה להוסיף עוד משהו: בדוחות שנכתבו על כל המצב שקדם לתיקון 84 תוארה תופעה מאוד מטרידה שבכל מה שנוגע לאותם הסכמים בלתי גלויים שהיו בעבר ביחס לשומות - -

ארז כהן: אנחנו לא מדברים על הסכמים בלתי גלויים.

כרמית יוליס: - - ביחס לאותן הסכמות שהגיעו אליהן, היה כתוב בדוח של אודי ניסן, לדעתי שדווקא הנישומים הגדולים יותר זכו להפחתות ניכרות יותר – באחוזים, אני מתכוונת.

ארז כהן: כל מקרה לגופו.

קריאות: - - -

אריה קמיל: אני ואתה הגענו להסכמה – ההסכמה הזאת טעונה כמו פסק דין בהסכמה בבית משפט.

אריה קמיל: השמאי המכריע, עבור תעריף זול מאוד יבחן את הסבירות, וזה לא יעלה לו 2,000 שקל, זה יעלה לו רק 200 שקל.

דוד אזולאי: רבותיי, בעניין הזה יש הסכמה.

דוד אזולאי: משרד המשפטים מסכים שהנושא הזה ייבדק.

דוד אזולאי: אם צריך תיקון חקיקה לא זה המקום לעשות את זה.

דוד אזולאי: אם צריך תיקון חקיקה הדבר הזה יתבצע.

דוד אזולאי: אני מפנה שאלה נוספת: למה אין כאן נציג של השמאים המכריעים?

ארז קמיניץ: לא הנחינו אף אחד.

דוד אזולאי: עזוב הנחיות.

דוד אזולאי: אתה לא חושב שהיה מן הראוי- -

ארז קמיניץ: זה סוג של שופט, אבל אפשר, בסדר.

דוד אזולאי: בעניין הזה יש לי בקשה אליך: אם הוא באמת במעמד של שופט אני מקבל את הגישה, כי זה באמת לא לכבודו שיבוא לפה, וזה בסדר, מקובל עליי.

דוד אזולאי: גם שופטים לא מופיעים, אלא רק במקרים חריגים.

דוד אזולאי: אבל אם זה לא המעמד יכול להיות שתהיה לנו יותר אינדיקציה לשמוע עד כמה הלחץ גדול, עד כמה לוקח לטפל בתיקים כאלה.

דוד אזולאי: קיבלתי נתונים, אבל יש הבדל בין זה לבין לשמוע את הדברים מכלי ראשון.

ארז קמיניץ: אנחנו נתייעץ.

ארז קמיניץ: זה לא תחום המומחיות.

דוד אזולאי: בדיון הבאה.

דוד אזולאי: אני ממליץ שנציג של השמאים המכריעים יהיה פה.

דוד אזולאי: אם תגידו לי שזה דבר לא אתי אני מקבל את זה.

ארז קמיניץ: זה לא תחום המומחיות שלנו.

דוד אזולאי: לכן אמרתי שאם זה לא אתי, תבדקו את זה, אני מקבל את זה.

קריאה: שופטים באים גם לוועדת כספים בנושא שכר.

דוד אזולאי: לשכר מותר, זה בסדר.

ארז כהן: נקודה לשיקול דעת הוועדה: ההפחתה המוצעת בתקנון, כפי שמונחות לפניך, היא הפחתה ליניארית של 33%- -

כרמית יוליס: 27%.

ארז כהן: זה לא 27%.

ארז כהן: תני לי את הקרדיט שלפחות 1 חלקי השני אני יודע לעשות.

כרמית יוליס: תן לי את הקרדיט- - -

ארז כהן: בשלוש המדרגות הראשונות, בכל האחוזים הופחתו 33%.

ארז כהן: 27% זה שקלול של המדרגה האחרונה שלא שונתה.

ארז כהן: זאת אומרת רק אם אני מקבל תיק שהוא מעל המדרגה האחרונה אז אני אהיה בהפחתה של 27%.

ארז כהן: זה עובדתית, זאת מתמטיקה.

ארז כהן: כי אם אני יורד מדרגה מ-4.5% ל-3% אז אני בהפחתה של 33%, מה לעשות?

ארז כהן: כל מה שאני מציע לשיקול דעת הוועדה זה אולי לעשות לא הפחתה ליניארית, אלא הפחתה פרוגרסיבית.

ארז כהן: כלומר במדרגה הראשונה – הפחתה מקסימלית, אבל גם משרד המשפטים מסכים שככל שהמדרגות עולות, כנראה, התיקים גם קצת יותר מורכבים.

דוד אזולאי: איפה הבעיה שלך במדרגה האחרונה של 2 מיליון ₪.

ארז כהן: לא, ב-2 מיליון אין שינוי.

ארז כהן: הם לא שינו.

דוד אזולאי: זה מה שאני אומר.

דוד אזולאי: עכשיו אין לך בעיה.

ארז כהן: אם מתקבל תיק מעל המדרגה האחרונה, אז סך ההפחתה שלך היא 27%.

ארז כהן: זה מתמטית, בדקנו את זה.

ארז כהן: כך גם מציג את זה משרד המשפטים- -

ארז קמיניץ: זה נכון.

ארז כהן: אבל מיעוט התיקים עוברים את המדרגה האחרונה.

ארז כהן: רוב התיקים נמצאים במדרגות הראשונות.

כרמית יוליס: אני לא מבינה למה לשכת השמאים מתנגדת להפחתה בשכר.

כרמית יוליס: אני לא מצליחה להבין את זה.

כרמית יוליס: אולי בגלל שגם השמאים הרגילים מקבלים שכר - - -

קריאות: - - -

דוד אזולאי: אדוני אומר שכשמדובר על סכום של 500 אלף ₪, מ-4.5% ירד ל-3%.

ארז כהן: זה 33% הפחתה.

דוד אזולאי: מה אדוני מציע?

ארז כהן: אני מציע להשאיר במדרגה.

דוד אזולאי: 500אלף עד 1 מיליון – 2% במקום 3%.

ארז כהן: אז כאן אולי היה מקום להשאיר 2 נקודה משהו.

כרמית יוליס: איזו הצדקה?

ארז כהן: אני אסביר לך למה.

ארז כהן: כשאת עושה הפחתה ליניארית אין היגיון שתיק גדול ותיק קטן זאת אותה הפחתה.

כרמית יוליס: אבל הם בעצמם אומרים שכמות המשאבים והזמן שהם משקיעים לא משתנה.

כרמית יוליס: הבחינה וכל הפרקים של השומה – מה ההבדל?

כרמית יוליס: הם עצמם אומרים את זה.

ארז קמיניץ: דווקא הפחתה ליניארית משאירה - - -

ארז כהן: אני משאיר את זה לוועדה.

ארז קמיניץ: זה רק משאיר אותו יחס מקורי.

דוד אזולאי: אני לא הייתי נכנס לסכומים האלה.

דוד אזולאי: אני מניח שמשרד המשפטים עשה את העבודה.

דוד אזולאי: אם יש משהו אז לדעתי זה בין 500 ל-1 מיליון, שיש שם ירידה מ-3% ל-2% -  אולי זה הקטע הכי בעייתי.

ארז כהן: שם נמצאים מרבית התיקים, לדעתי.

ארז קמיניץ: שמרנו על אותו יחס שהיה במקור.

ארז קמיניץ: אם אנחנו נתחיל לשחק זה ישבש את כל התחשיבים שעשינו.

גלעד ארדן: אני רוצה להציע הצעה או תוספת: התקנות היום הן בהוראת שעה, והן בתוקף מאי 2011.

גלעד ארדן: ככל שאנחנו לא מתקנים את תקנה 10 היום, ואני רואה שההצעה של משרד המשפטים משאירה את התקנות כהוראת שעה, אנחנו נצטרך לחזור בעוד מספר חודשים לתיקון חדש, ואני לא רואה טעם לא להפוך את  התקנות האלה להוראת קבע, ולכן אני מציע למחוק את תקנה 10.

כרמית יוליס: מצוין.

דוד אזולאי: מקובל עליכם?

דוד אזולאי: היועץ המשפטי מציע להפוך להוראת קבע.

דוד אזולאי: אני רוצה לשמוע את השמאים.

ארז כהן: אבל לא יחזרו לוועדה.

גלעד ארדן: לא, לא.

ארז כהן: כאן זה מחייב חזרה לוועדה, אז זה מאוד לא טוב.

דוד אזולאי: אני סומך על היועץ המשפטי שהוא לא יכשיל אותנו.

גלעד ארדן: התקנות הן בכל מקרה באישור הוועדה, גם אם זה יהיה הוראת שעה או הוראה קבועה.

גלעד ארדן: השאלה האם זה יפוג מעצמו בעוד חצי שנה, והם יצטרכו לבוא?

כרמית יוליס: אדוני, אני יכולה להסביר.

כרמית יוליס: כשהתקנו את התקנות בהתחלה הייתה הרבה אי ודאות ונקבעו תקנות שכר.

כרמית יוליס: אז התחייבנו בפני הוועדה שהתקנות האלה יחולו לשנתיים בלבד, אלא אם כן נתקן אותן במהלך הדרך.

כרמית יוליס: זה הסיפא של אותו סעיף 10, אלא אם כן יותקנו תקנות אחרות.

כרמית יוליס: מה הכוונה בתקנות אחרות?

כרמית יוליס: אנחנו לא התכוונו להגיד שכל התקנות בטלות, והנה תקנות אחרות; משמעות העדכונים האלה היא בעצם התקנות האחרות.

כרמית יוליס: לכן אני לא בטוחה שהתקנות יפסיקו לחול כשיחלפו שנתיים מתחילת התיקון.

כרמית יוליס: יכול להיות שעשינו טעות ניסוחית שבכל זאת קראנו לזה הוראת שעה, וזה לא באמת הוראת שעה כבר כיוון שהעדכונים האלה יוכנסו מעת לעת, הרי זאת הפעם השנייה שאנחנו דנים בתקנות.

גלעד ארדן: אם הכוונה שלכם שזאת לא תהיה הוראת שעה, ליתר ביטחון אנחנו נמחק את תקנה 10.

כרמית יוליס: אנחנו בכל מקרה לא נבוא לפה שוב במאי.

כרמית יוליס: מה הטעם בכל מה שאנחנו עושים עכשיו?

כרמית יוליס: ארז קמיניץ:     	החוק הראשי כבר הפך את התקנות האלה ללא הוראת שעה.

כרמית יוליס: זה המצב.

כרמית יוליס: החוק הראשי אמר שרק אם במהלך שנתיים לא תבואו עם תיקון התקנות, התקנות האלה תהיינה בטלות.

כרמית יוליס: התקנות הראשונות יעמדו בתוקפן שנתיים אם לא תבואו עם תיקון לתקנות, וכבר באנו, אז משככה הוראת השעה הזאת הפכה להיות לא רלוונטית.

קריאה: אבל כדי להוריד את זה אתה בדיוק צריך לחזור לחקיקה ראשית.

ארז קמיניץ: לא, אתם לא מבינים.

ארז קמיניץ: בחוק הראשי שהפנה לתקנות הראשונות נאמר שתקנות ראשונות לעניין שכר יעמדו בתוקפן למשך שנתיים.

ארז קמיניץ: זה אלמנט הוראת השעה.

ארז קמיניץ: הוא אמר גם חריג: אם אתה תבוא לוועדה עם תקנות חדשות או עם תיקון לתקנות – אז זה בסדר, הוראת השעה הזאת כבר לא קיימת.

ארז קמיניץ: זה מה שאמר החוק.

ארז קמיניץ: באנו, ולכן- - -

ארז כהן: מאחר שנמנע היום מהיועצת המשפטית של הלשכה, אם אפשר לאפשר לנו תגובה מסודרת לפני שתקבלו החלטה, כי גם אני לא בקי כל כך.

ארז קמיניץ: אין בעיה, מה שצריך.

דוד אזולאי: נסכם כך: הוועדה מסמיכה את הצוות המשפטי של משרד המשפטים יחד עם הצוות המשפטי של הוועדה.

דוד אזולאי: תגישו נייר עמדה, ואם אין מניעה אין צורך לכנס את הוועדה – אנחנו יכולים לאשר את סעיף 10.

ארז קמיניץ: מבחינתנו אין מניעה.

גלעד ארדן: אבל את צריכה להצביע "בעד" או "נגד".

כרמית יוליס: אנחנו מצטרפים לעמדה שלך, למנוע ספקות.

כרמית יוליס: אף על פי לשלדעתנו- - -

דוד אזולאי: עקרונית אנחנו מאשרים.

דוד אזולאי: "הוועדה מאשרת את ביטול סעיף 10.

דוד אזולאי: במקרה שהשמאים יגישו ערעור – לא קרה שום דבר, אנחנו נחזור לפה להתאים.

דוד אזולאי: אם אתם מסכימים - -

ארז כהן: אני רוצה לבדוק.

דוד אזולאי: - - אם אתם מסכימים חזרנו לכאן לא לדיון, ואז ביטלנו את סעיף 10.

דוד אזולאי: מקובל?

גלעד ארדן: טוב.

ערן ניצן: יש הצעה ליושב ראש שעלתה פה: עשו פה הפחתה של 33%, בואו נעשה את ההפחתה הזאת על 2,000 שקל מינימום – שם תהיה בשורה לאנשים, נוכל להקל עליהם, על התביעות הקטנות.

ערן ניצן: זה יכול לעזור להם מאוד.

דוד אזולאי: מה זאת אומרת?

ארז כהן: יש רף מינימלי.

ערן ניצן: זה הומוגני ומעלה, וזה עוזר.

דוד אזולאי: כמה כאלה תיקים יש, של 2,000 שקל?

ארז קמיניץ: אני צריך לבדוק.

דוד אזולאי: למה באמת לא חשבתם שגם על אותם תיקים.

כרמית יוליס: זה שכר טרחה מאוד נמוך.

כרמית יוליס: גם ממנו לקצץ?

חנין זועבי: אבל את יודעת את המצב- -

דוד אזולאי: דווקא אלה של 2,000 – זה מה שיש להם, רק ה-2,000 האלה.

דוד אזולאי: דווקא משם הייתי מוריד.

כרמית יוליס: זה מתחלק בין שני הצדדים – זה 1,000 שקל לצד.

אריה קמיל: לא חשוב, זה לא שני מיליון, זה הכסף- - -

חנין זועבי: אבל זה גם לאזרח הקטן.

ערן ניצן: - - - את 33% על 2,000, למה לעשות את זה, סכומים מאוד קטנים.

דוד אזולאי: ארז, יש אפשרות לבדוק את זה?

כרמית יוליס: את כל הקונספט של התיקון הבאנו לידיעת השמאים המכריעים.

ארז קמיניץ: רק צריכים לבדוק שבמספרים הם קטסטרופה.

ארז קמיניץ: נראה לך - - -

ערן ניצן: - - -

ארז כהן: אבל ההפחתה המשמעותית היא לא שם, היא נותנת במינימום - - -

קריאות: - - -

ארז קמיניץ: כאילו אתה מוריד שכר מינימום.

חנין זועבי: זה יהיה משמעותי לאזרח, אבל לא לגבי השמאים.

חנין זועבי: זה הבדל בשבילם.

חנין זועבי: לרוב האזרחים זה נטל.

דוד אזולאי: זה 700 שקל.

דוד אזולאי: זה 350 לכל צד.

ערן ניצן: זה בדיוק מה שיעשה את ההחלטה של האזרח אם הוא - - - את המהלך או לא.

חנין זועבי: זה עוד לחם בבית.

כרמית יוליס: בכל זאת זה שכר מינימלי לתיק.

כרמית יוליס: השמאי הזה עושה עבודה, הוא עושה דיון.

ערן ניצן: השמאים פה אומרים שזה בסדר, התחלת לדבר בשם השמאים?

חנין זועבי: הם מסכימים.

כרמית יוליס: זה לא הם.

ארז כהן: אם אני מסכים להפחתת המינימום?

ארז כהן: הקונספציה סבירה.

ארז כהן: השאלה אם להפחית בצורה כזאת משמעותית באמת את המינימום כי הסיבות שכרמית אומרת שזה שכר מינימום לתיק- -

דוד אזולאי: לכן אתה צריך לענות על השאלה הזאת.

דוד אזולאי: בסופו של יום מי שמקבל את הכסף הזה זה אותו שמאי.

דוד אזולאי: אתה הולך להעסיק אותו במקום ב-2000 שקל, ב-1,500 שקל.

דוד אזולאי: השאלה אם זה נראה לך.

דוד אזולאי: עזוב מה משרד המשפטים אומרים – קודם כול אם זה נראה.

דוד אזולאי: אם אתה אומר שזה לא נראה, זה שכר זעום, זה לא מצווה לפגוע בשכרם של אנשים.

אריה קמיל: היה נכון לשאול את השמאים המכריעים אם זה נכון.

ארז כהן: זה נכון כמו שכבודו אמר, לשאול את האנשים עצמם.

ארז כהן: יש בסך הכול שם 20 איש.

דוד אזולאי: אני לא איש מקצוע, אבל אם לשפוט, 2,000 שקל לבדיקת תיק זה לא סכום כל כך גבוה.

דוד אזולאי: היום אתה נכנס להתייעצות אצל עורך דין אתה שם 5,000 שקל.

כרמית יוליס: זה מתחלק בין שני צדדים.

ערן ניצן: זאת הבשורה לציבור הכי חלש שמוצא את עצמו - - -

חנין זועבי: אבל האזרחים מוותרים על הזכות שלהם לערער בשביל 500-300 שקל, אדוני היושב ראש.

דוד אזולאי: זאת יותר החלטה של השמאים.

ארז כהן: כמו שאמרת, כבודו, בשאלה שלך לארז, מאחר שזה לא פוגע בכיס של מרבית השמאים, אלא באותם שמאים שאנחנו מדברים עליהם היה רצוי שמשרד המשפטים יבדוק את זה איתם.

ארז כהן: זה נראה לי יותר נכון פשוט.

כרמית יוליס: אדוני, רק לגבי הנתון שביקשת.

שלמה מולה: מצאתי פה ש-62 תיקים מתוך כל 2,425 הם תיקים - -

דוד אזולאי: שהוגשו עליהם ערעורים לאחר החלטה?

חנין זועבי: זה בגלל שהם לא מגיעים לערעור, לא בגלל שזה אחוז קטן.

קריאות: - - -

שלמה מולה: 62 תיקים מתוך כל התיקים של כל התקופה זה 2,000 ₪. צריך לזכור שיש קצת הטיה - - -

דוד אזולאי: זה כסף קטן.

ערן ניצן: אבל אתה יכול להפוך אותו לגדול.

שלמה מולה: זה עדיין יהיה.

שלמה מולה: גם אם תהיה שם הורדה, כמה זה כבר יעזור וכמה זה כבר יפגע?

חנין זועבי: אדוני היושב ראש, יש לי שאלה קטנה כדי להבין: כמה אחוזים מהתיקים מורידים לאזרח וכמה אחוז מהתיקים לא מורידים?

שלמה מולה: שאלת המיליון דולר.

חנין זועבי: אבל יש לכם נתונים.

שלמה מולה: בכמה זה מוריד את ההיטל?

שלמה מולה: יש תיקים שהוריד, יש תיקים- - -

חנין זועבי: אחוז, אחוז, יש לכם מספרים.

שלמה מולה: אין לנו.

חנין זועבי: אני לא חושבת שצריכים מחקר בשביל זה, אני חושבת שיש לכם סטטיסטיקה מסודרת.

קריאות: - - -

שלמה מולה: אין לנו.

שלמה מולה: הנתון שיש לי זאת ההשבחה שקבעה הרשות.

שלמה מולה: אין לי ההשבחה שנקבעה בסוף, היא לא רשומה אצלי.

חנין זועבי: זאת גם אינדיקציה כמה דואגים לאזרח אם אין סטטיסטיקה.

כרמית יוליס: הכול מפורסם באינטרנט.

כרמית יוליס: כל מי שזה מעניין אותו מוזמן לעשות מחקר ולשלוח לנו.

ארז קמיניץ: זה כמו לשאול אם יש תביעה משפטית, כמה בית משפט של ערעור משנה החלטות של בית משפט שלום?

ארז קמיניץ: זה לא כזה פשוט.

דוד אזולאי: אחרי שתבדקו את זה עם נציג של השמאים המכריעים, אתם תוכלו לקבל החלטה בלעדינו בנושא הזה?

ארז קמיניץ: כן.

כרמית יוליס: מה זאת אומרת "כן"?

ארז קמיניץ: לא, אבל אתם נותנים לנו אישור מראש.

כרמית יוליס: זה טעון תיקון תקנות.

דוד אזולאי: אם משרד המשפטים ונציג השמאים המכריעים מסכימים להוריד את הסכום ב-33%, כפי שנאמר כאן, אנחנו עקרונית מאשרים את זה.

דוד אזולאי: אם לא, אנחנו נשארים עם 2,000 שקל.

דוד אזולאי: בסדר?

דוד אזולאי: אני משאיר את זה לשיקולם כי באמת מדובר במספר תיקים נמוך מאוד וגם מדובר בסכומים לא גבוהים מאוד, זה לא מוריד בצורה משמעותית.

דוד אזולאי: לכן אני משאיר את זה לשיקול דעתם.

דוד אזולאי: מקובל עליכם?

דוד אזולאי: רבותיי, אם כך, אני מסכם את הדיון הזה.

דוד אזולאי: צריך לקרוא?

גלעד ארדן: לא.

דוד אזולאי: אנחנו מאשרים את פנייתו של השר יעקב נאמן, שר המשפטים, לגבי הטבלה שמצורפת כאן לתקנות ככתבה וכלשונה.

דוד אזולאי: אנחנו מבקשים בעניין סעיף 10 בתקנות, שהנושא הזה ייבדק.

דוד אזולאי: אם אפשר יהיה לבטל את סעיף 10 ולהפוך את זה להוראת קבע אנחנו מאשרים את זה, אלא אם תהיה התנגדות בכתב של נציגי השמאים.

דוד אזולאי: אם תהיה התנגדות – מה שהיה יישאר, וניפגש בחודש מאי.

דוד אזולאי: תנו לנו תשובה תוך שבועיים.

דוד אזולאי: זה זמן סביר שהנושא הזה ייבדק ותיתנו לנו תשובה.

דוד אזולאי: אם אתם מסכימים הוועדה מאשרת את סעיף 10, להפוך את זה להוראת קבע.

דוד אזולאי: לגבי השכר המינימלי של 2,000 ₪ לשמאי על בדיקת תיק – עקרונית אנחנו מאשרים הנחה של 33%.

דוד אזולאי: אם נציג השמאים המכריעים יחליטו שזה סביר אנחנו מאשרים; אם לא – זה יישאר סכום של 2,000 ₪. בסדר?

ארז כהן: באשר לשומות המוסכמות אפשר לשמוע אמירה של הוועדה בנושא הזה?

דוד אזולאי: אמרתי את זה, ואני אגיד את זה לסיכום הדברים: לגבי נושא של שומות מוסכמות.

דוד אזולאי: הצענו שהנושא הזה לא נמצא בתקנות, אלא צריך לבוא בחקיקה.

דוד אזולאי: לכן הנושא ייבדק בנושא המשפטים, ואם יידרש שינוי חקיקה זה יבוא לוועדה ונשנה את זה.

ערן ניצן: אפשר לבקש דיון בוועדה בנושא הזה?

דוד אזולאי: אז אמרתי.

ארז קמיניץ: זה בחקיקה.

ארז קמיניץ: יש הצעות חוק פרטיות, יש הצעות חוק ממשלתיות.

דוד אזולאי: את משתתפת בהצבעה?

חנין זועבי: לא.

דוד אזולאי: אין לכם נציגים פה?

דוד אזולאי: אני מצביע.

דוד אזולאי: מי בעד התקנות בנוסף לסיכומים שאמרתי?

דוד אזולאי: מי נגד?

דוד אזולאי: מי נמנע?

דוד אזולאי: הצבעה     בעד התקנות – רוב נגד – אין נמנעים – אין התקנות אושרו.

דוד אזולאי: אין מתנגדים, אין נמנעים.

דוד אזולאי: לפיכך זה עובר פה-אחד תרתי משמע.

דוד אזולאי: תודה רבה.